CELEX: 62017CN0506
Language: fi
Date: 2017-08-18 00:00:00
Title: Asia C-506/17: Kanne 18.8.2017 – Euroopan komissio v. Slovenian tasavalta

23.10.2017   
            
            
               FI
            
            
               Euroopan unionin virallinen lehti
            
            
               C 357/6
            
         Kanne 18.8.2017 – Euroopan komissio v. Slovenian tasavalta
   (Asia C-506/17)
   (2017/C 357/08)
   Oikeudenkäyntikieli: sloveeni
   
      Asianosaiset
   
   
      Kantaja: Euroopan komissio (asiamiehet: E. Sanfrutos Cano ja M. Žebre)
   
      Vastaaja: Slovenian tasavalta
   
      Vaatimukset
   
   
               —
            
            
               Unionin tuomioistuimen on todettava, että Slovenian tasavalta ei ole noudattanut direktiivin 1999/31/EY 14 artiklan b alakohdan mukaisia velvollisuuksiaan, koska se ei ole toteuttanut seuraavien kaatopaikkojen: Dragonja, Dvori, Rakek – Pretržje, Bukovžlak – Cinkarna, Suhadole, Lokovica, Mislinjska Dobrava, Izola, Mozelj, Dolga Poljana, Dolga vas, Jelšane, Volče, Stara gora, Stara vas, Dogoše, Mala gora, Tuncovec – steklarna, Tuncovec – OKP ja Bočna – Podhom osalta kyseisen direktiivin 7 artiklan g kohdassa ja 13 artiklassa edellytettyjä toimenpiteitä sellaisten kaatopaikkojen, joille ei ole annettu mainitun direktiivin 8 artiklassa tarkoitettua lupaa jatkaa toimintaa, sulkemiseksi mahdollisimman pian.
            
         
               —
            
            
               Unionin tuomioistuimen on todettava, että Slovenian tasavalta ei ole noudattanut direktiivin 1999/31/EY 14 artiklan c alakohdan mukaisia velvollisuuksiaan, koska se ei ole toteuttanut Ostri Vrh -kaatopaikan osalta toimenpiteitä, joilla annettaisiin lupa tarvittaviin rakennustöihin ja vahvistettaisiin siirtymäaika kunnostussuunnitelman täydelliselle täytäntöönpanolle ja kaatopaikan saattamiselle direktiivin 1999/31/EY vaatimusten mukaiseksi lukuun ottamatta liitteessä I olevassa 1 kohdassa olevaa vaatimusta, kahdeksan vuoden kuluessa kyseisen direktiivin 18 artiklan 1 kohdassa säädetystä päivästä.
            
         
               —
            
            
               Slovenian tasavalta on velvoitettava korvaamaan oikeudenkäyntikulut.
            
         
      Oikeudelliset perusteet ja pääasialliset perustelut
   
   
               1.
            
            
               Direktiivin 1999/31/EY (jäljempänä direktiivi) 14 artiklan mukaan jäsenvaltioiden oli toteutettava toimenpiteet varmistaakseen, että käytössä olevat kaatopaikat eli ”kaatopaikat, joille [oli] myönnetty lupa tai jotka [olivat] jo käytössä, kun tämä direktiivi saatetaan osaksi kansallista lainsäädäntöä”, mikä tapahtui 16.7.2001 (Slovenian tapauksessa 1.5.2004, jolloin Slovenia liittyi EU:hun), tutkitaan direktiivin vaatimusten suhteen ja mainitun arvioinnin perusteella suljetaan mahdollisimman pian tai varmistetaan se, että ne täyttävät direktiivin vaatimukset 16.7.2009 päättyneen kahdeksan vuoden siirtymäajan kuluessa. Kyseistä siirtymäaikaa sovellettiin myös Sloveniaan, jolla ei tältä osin ollut liittymissopimuksen mukaista siirtymäaikaa.
            
         
               2.
            
            
               Slovenian tasavallan oikeudenkäyntiä edeltävässä menettelyssä esittämien seikkojen perusteella ja otettuaan huomioon Slovenian hallintoviranomaisten päätökset, sellaisina kuin ne ilmenevät yksittäisistä luvista, joilla kaatopaikkojen toiminta sallitaan sulkemisen ja jälkihoitomenettelyn aikana, komissio on aiheellisesti todennut, että seitsemän kaatopaikan (Mislinjska Dobrava, Volče, Izola, Dragonja, Dvori, Mozelj, Tuncovec – OKP) osalta sulkemistyöt ovat edelleen käynnissä. Tästä syystä komissio katsoo, että kyseisten kaatopaikkojen osalta Slovenian tasavalta ei ole vielä noudattanut direktiivin 14 artiklan b alakohtaan perustuvia velvollisuuksiaan.
            
         
               3.
            
            
               Sen jälkeen kun kaikki saatavilla oleva tieto on analysoitu ja Slovenian tasavallan ilmoitukset oikeudenkäyntiä edeltävässä menettelyssä ja vastanäytön puuttuminen on otettu huomioon, näyttää siltä, että viidestä kaatopaikasta (Bočna – Podhom, Dogoše, Mala gora, Tuncovec – steklarna ja Stara vas) ei siitä huolimatta, että Slovenian tasavalta väittää, että sulkeminen on suurelta osin saatettu loppuun, ole vielä tehty lopullista sulkemispäätöstä, mitä direktiivin 14 artiklan b alakohta, luettuna yhdessä kyseisen direktiivin 13 artiklan b alakohdan kanssa, edellyttää. Komissio päättelee tästä näin ollen, että Slovenian tasavalta ei vielä ole noudattanut direktiivin 14 artiklan b alakohtaan perustuvia velvollisuuksiaan kyseisten viiden kaatopaikan osalta.
            
         
               4.
            
            
               Sen jälkeen kun kaikki saatavilla oleva tieto on analysoitu ja Slovenian tasavallan ilmoitukset oikeudenkäyntiä edeltävässä menettelyssä ja vastanäytön puuttuminen on otettu huomioon, näyttää siltä, että kahdeksasta kaatopaikasta (Dolga vas, Jelšane, Stara gora, Rakek – Pretržje, Lokovica, Dolga Poljana, Bukovžlak Cinkarna, Suhadole), ei ole tehty lopullista sulkemispäätöstä, mitä direktiivin 14 artiklan b alakohta, luettuna yhdessä kyseisen direktiivin 13 artiklan b alakohdan kanssa, edellyttää, ja että sulkemistyöt ovat vielä meneillään. Komissio päättelee tästä näin ollen, että Slovenian tasavalta ei vielä ole noudattanut direktiivin 14 artiklan b alakohtaan perustuvia velvollisuuksiaan myöskään kyseisten kahdeksan kaatopaikan osalta.
            
         
               5.
            
            
               Slovenian tasavalta ei milloinkaan ole esittänyt näyttöä siitä, että Ostri Vrh -kaatopaikan toiminnan jatkamista koskeva ympäristölupa olisi myönnetty täydentävään perusteltuun lausuntoon vastaamiselle asetetussa määräajassa (tai ennen tämän kanteen nostamispäivää) ja että jäsenvaltio olisi näin noudattanut sille 14 artiklan c alakohdassa asetettuja velvollisuuksia. Komissio huomauttaa lisäksi, että myöhemmin saadusta luvasta, jolla annetaan lupa toimia sulkemismenettelyn ajan ja sen jälkeen, ilmenee, että sulkemistyöt ovat edelleen kesken ja että ne on saatettava päätökseen 30.5.2019 mennessä, mikä osoittaa, ettei Slovenian tasavalta millään tavalla ole täyttänyt direktiivin 14 artiklaan perustuvia velvollisuuksiaan.